title: 2011/619/ES: 2011 m. gegužės 10 d. Europos Parlamento sprendimas dėl Europos policijos koledžo 2009 finansinių metų sąskaitų uždarymo#2011 m. gegužės 10 d. Europos Parlamento rezoliucija dėl 2009 finansinių metų biudžeto įvykdymo patvirtinimo. ES agentūrų veikla, finansų valdymas ir kontrolė

text:
27.9.2011

               LT

               Europos Sąjungos oficialusis leidinys

               L 250/268

         EUROPOS PARLAMENTO SPRENDIMAS
   2011 m. gegužės 10 d.
   dėl Europos policijos koledžo 2009 finansinių metų sąskaitų uždarymo
   (2011/619/ES)
   EUROPOS PARLAMENTAS,

               —

               atsižvelgdamas į Europos policijos koledžo 2009 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos policijos koledžo 2009 finansinių metų galutinių metinių ataskaitų kartu su Koledžo atsakymais (1),

               —

               atsižvelgdamas į Tarybos 2011 m. vasario 15 d. rekomendaciją (05892/2011 – C7–0052/2011),

               —

               atsižvelgdamas į EB sutarties 276 straipsnį ir į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2005 m. rugsėjo 20 d. Tarybos sprendimą 2005/681/TVR, įsteigiantį Europos policijos koledžą (CEPOL) (3), ypač į jo 16 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4) 185 straipsnyje, ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir VI priedą,

               —

               atsižvelgdamas į Biudžeto kontrolės komiteto pranešimą ir į Piliečių laisvių, teisingumo ir vidaus reikalų komiteto nuomonę (A7–0150/2011),

               1.

               atideda Europos policijos koledžo 2009 finansinių metų sąskaitų uždarymą;

               2.

               paveda Pirmininkui perduoti šį sprendimą Europos policijos koledžo direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Jerzy BUZEK

            Generalinis sekretorius

         Klaus WELLE

      (1)  OL C 338, 2010 12 14, p. 137.

      (2)  OL L 248, 2002 9 16, p. 1.

      (3)  OL L 256, 2005 10 1, p. 63.

      (4)  OL L 357, 2002 12 31, p. 72.

      EUROPOS PARLAMENTO REZOLIUCIJA
      2011 m. gegužės 10 d.
      dėl 2009 finansinių metų biudžeto įvykdymo patvirtinimo. ES agentūrų veikla, finansų valdymas ir kontrolė
      EUROPOS PARLAMENTAS,

                  —

                  atsižvelgdamas į 2008 m. spalio 15 d. Komisijos ataskaitą Europos Parlamentui dėl tolesnių priemonių, susijusių su 2006 m. biudžeto įvykdymo patvirtinimo sprendimais, (COM(2008) 629) ir į susijusį Komisijos tarnybų darbo dokumentą (SEC(2008)2579),

                  —

                  atsižvelgdamas į 2008 m. kovo 11 d. Komisijos komunikatą „Europos agentūros. Tolesnės veiklos kryptys“ (COM(2008) 135),

                  —

                  atsižvelgdamas į savo 2010 m. gegužės 5 d. rezoliuciją dėl 2008 finansinių metų biudžeto įvykdymo patvirtinimo. ES agentūrų veikla, finansų valdymas ir kontrolė (1),

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2),

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3) 185 straipsnyje, ypač į jo 96 straipsnį,

                  —

                  atsižvelgdamas į Audito Rūmų specialiąją ataskaitą Nr. 5/2008 „Europos Sąjungos agentūros: siekiant rezultatų“,

                  —

                  atsižvelgdamas į Audito Rūmų specialias metines ataskaitas dėl decentralizuotų agentūrų 2009 finansinių metų metinių finansinių ataskaitų (4),

                  —

                  atsižvelgdamas į 2009 m. balandžio 7 d. parengtą tyrimą „Bendrųjų paramos paslaugų ES agentūroms sukūrimo galimybės ir įmanomumas“,

                  —

                  atsižvelgdamas į 2010 m. gegužės 18 d. pareiškimą dėl Sąjungos pastangų kovoti su korupcija (5),

                  —

                  atsižvelgdamas į Darbo tvarkos taisyklių 77 straipsnį ir VI priedą,

                  —

                  atsižvelgdamas į Biudžeto kontrolės komiteto pranešimą (A7–0149/2011),

                  A.

                  kadangi šioje rezoliucijoje pateikiamos kiekvienai Reglamento (EB, Euratomas) Nr. 1605/2002 185 straipsnyje nurodytai institucijai skirtos horizontaliosios pastabos, pridedamos prie biudžeto įvykdymo patvirtinimo sprendimų pagal Reglamento (EB, Euratomas) Nr. 2343/2002 96 straipsnį ir Parlamento darbo tvarkos taisyklių VI priedo 3 straipsnį;

                  B.

                  kadangi pastaraisiais metais pastebimas beprecedentis agentūrų skaičiaus padidėjimas ir kadangi dėl to buvo perduoti kai kurie Komisijos uždaviniai;

                  C.

                  kadangi, priėmus minėtąjį 2008 m. kovo 11 d. Komisijos komunikatą, Parlamentas, Taryba ir Komisija iš naujo pradėjo bendros agentūrų sistemos apibrėžties sukūrimo projektą ir 2009 m. sukūrė tarpinstitucinę darbo grupę agentūrų klausimais;

                  D.

                  kadangi 2010 m. lapkričio 10 d. ši tarpinstitucinė darbo grupė susitiko trečią kartą politiniu lygiu ir kadangi buvo aptarti šie klausimai: naujų agentūrų kūrimo kriterijai, agentūrų būstinių pasirinkimas ir susitarimai dėl jų, valdančiųjų tarybų sudėtis, direktorių skyrimo procedūros, vertinimas ir veiklos rezultatai, daugiametė programa ir administracinė parama;

                  E.

                  kadangi Audito Rūmai taip pat planuoja apsvarstyti agentūrų veiklos rezultatus ir iki 2011 m. pabaigos pateikti specialiąją Sąjungos agentūrų sąnaudų gairių nustatymo ataskaitą;

                  F.

                  kadangi decentralizuotoms agentūroms skirti Sąjungos įnašai 2000–2011 m. itin padidėjo;

                  G.

                  kadangi Parlamento 2010 m. gegužės 18 d. pareiškime dėl Sąjungos pastangų kovojant su korupcija Komisija ir atitinkamos Sąjungos agentūros raginamos imtis visų būtinų priemonių ir skirti pakankamai išteklių, reikalingų užtikrinti, kad Sąjungos lėšos nebūtų naudojamos korupciniais tikslais, o nustačius korupcijos ir sukčiavimo atvejus – pritaikyti atgrasomąsias sankcijas;

            I.   BENDRI FINANSŲ VALDYMO UŽDAVINIAI

         Veiklos asignavimų perkėlimas ir panaikinimas

                  1.

                  nurodo, kad Audito Rūmai vėl atkreipė dėmesį, jog 2009 m. finansiniais metais keliose agentūrose buvo perkeliama ir panaikinama daug veiklos asignavimų; taip pat pažymi, kad kai kuriose agentūrose esama nepanaudotų biudžeto eilučių ir atlikta daug pervedimų; ragina atitinkamas agentūras didinti pastangas pagerinti finansinį ir biudžetinį planavimą ir programavimą;

                  2.

                  pripažįsta problemas, kurios kyla dėl daugiamečio daugelio programų pobūdžio ir dėl laiko tarpo tarp įmokų gavimo ir atitinkamų užduočių vykdymo ir vėlesnio jų apmokėjimo; vis dėlto pabrėžia, kad atsirandančios išlaidos turėtų būti prognozuojamos ir reikėtų rasti sprendimą, pagal kurį atsižvelgiama į Sąjungos biudžeto metinio periodiškumo principą;

                  3.

                  nurodo, kad didelė perkeltų arba panaikintų asignavimų dalis reiškia, kad agentūra nesugeba valdyti didelio biudžeto padidėjimo; kelia klausimą, ar nebūtų atsakingiau, jei biudžeto valdymo institucijos ateityje priimdamos sprendimus dėl agentūros biudžeto padidinimo būtų atidesnės ir atsižvelgtų į tai, kiek laiko reikia norint pradėti vykdyti naują veiklą;

         Grynųjų pinigų valdymas

                  4.

                  ragina agentūras pagrįsti savo grynųjų pinigų metines prognozes; pažymi, kad agentūros dažnai įrašo dideles turimų grynųjų pinigų sumas, todėl ragina jas sekti geru Europos narkotikų ir narkomanijos stebėsenos centro pavyzdžiu, nes jis 2009 m. pagrindė savo prognozę atitinkamoms Komisijos tarnyboms pateikdamas ir nuolat atnaujindamas patvirtinamąjį dokumentą, kuriame pagrindžiami jo kas ketvirtį pateikiami prašymai dėl mokėjimų;

         Viešųjų pirkimų procedūrų trūkumai

                  5.

                  dar kartą reiškia savo susirūpinimą dėl Audito Rūmų išvadų, kad keliose agentūrose buvo rasta viešųjų pirkimų procedūrų pažeidimų;

                  6.

                  ragina agentūras sustiprinti savo vidaus kontrolės priemones ir užtikrinti, kad būtų tinkamai įgyvendinamos sutartys ir taikomos viešųjų pirkimų procedūros; yra nepasiruošęs susitaikyti su nuolatiniu nesugebėjimu įdiegti kontrolės sistemą, kurią įgyvendinant būtų išvengiama nuolatinių klaidų, kurios silpnina agentūros sandorių teisėtumą ir tvarkingumą, ar jos laiku nustatomos;

                  7.

                  atsižvelgdamas į tai, primygtinai ragina agentūras:

                              —

                              padidinti sąmatų skaidrumą ir atsakomybę už projektus,

                              —

                              stiprinti sutikimo sudaryti sutartį procedūrą finansinių sprendimų priėmimo ir darbo programų lygmeniu,

                              —

                              užtikrinti, kad agentūrų metinėse veiklos ataskaitose būtų teikiama išsami informacija apie išimtis,

                              —

                              užtikrinti tinkamus tolesnius veiksmus, kurių imamasi atsižvelgiant į galimus pažeidimus,

                              —

                              rengti ex post patikras ir apie jas pranešti;

                  8.

                  taip pat ragina agentūras parengti ir reguliariai atnaujinti išsamią lentelę, kurioje išvardijamos jos finansinės procedūros ir atitinkamų finansų pareigūnų ir veiklos subjektų pareigos;

                  9.

                  ragina visas agentūras savo tinklavietėje paskelbti visų per trejus pastaruosius metus paskirtų sutarčių sąrašą, o Komisiją – toliau dėti pastangas siekiant užtikrinti, kad šią informaciją būtų lengviau rasti ir kad ji būtų pagaliau įtraukta į jos finansų skaidrumo sistemą;

                  10.

                  nepaisydamas to, sveikina Eurojustą sukūrus atitinkamų produktų ir paslaugų rinkos vertės įvertinimo priemones prieš pradedant jų viešųjų pirkimų procedūras; mano, kad ši iniciatyva svarbi ir ją taip pat turėtų taikyti kitos agentūros; be to, palankiai vertina Eurojusto 2009 m. viešųjų pirkimų planą, kuriuo vadovaujantis agentūros skyriams ir tarnyboms buvo daug lengviau tvarkyti savo konkursus; ypač pabrėžia, kad šios iniciatyvos gerina leidimus duodančio pareigūno vadovavimą ir kontrolę;

         Dotacijų valdymas

                  11.

                  mano, jog svarbu, kad agentūros pagerintų savo dotacijų valdymą:

                              —

                              atlikdamos dotacijų gavėjų patikrinimus vietoje,

                              —

                              skatindamos standartines vieneto sąnaudas pagal kategoriją vietoj dotacijų remiantis reikalavimus atitinkančių išlaidų atlyginimu,

                              —

                              aiškiai apibūdindamos veikėjų pareigas, jiems apie jas pranešdamos ir stebėdamos jų vykdymą,

                              —

                              pateikdamos visų veikėjų suderintą veiklos planą;

            II.   BENDRI ŽMOGIŠKŲJŲ IŠTEKLIŲ UŽDAVINIAI

         Įdarbinimo procedūros

                  12.

                  pažymi, kad keliose agentūrose esama trūkumų darbuotojų atrankos procedūrose, o dėl to kyla pavojus šių procedūrų skaidrumui ir (arba) pažeidžiamas vienodo elgesio taikant tinkamumo kriterijus principas; ypač pripažįsta, kad Audito Rūmai nuolat praneša apie šiuos trūkumus:

                              —

                              nėra įrodymų, kad atrankos kriterijai ir privalomas balų skaičius, kurį turėjo surinkti kandidatai, kad būtų pakviesti į testus raštu ir interviu, buvo nustatyti prieš vertinimo procedūros pradžią,

                              —

                              nepakanka įdarbinimo procedūrų dokumentų,

                              —

                              nevienodas elgesys vykdant vidaus ir išorės kandidatų įdarbinimo procedūrą,

                              —

                              ribota konkurencija;

                        mano, kad dėl šių trūkumų galėtų sumažėti agentūrų gebėjimas atremti galimus įtarimus dėl savavališkų sprendimų, susijusių su darbuotojų įdarbinimu; taip pat mano, kad, kadangi konkurencija yra ribota, gali būti, jog įdarbinami darbuotojai padarant ne patį optimaliausią pasirinkimą ir žmogiškieji bei finansiniai ištekliai gali būti naudojami neveiksmingai;

                  13.

                  ragina sukurti sistemą, kurią taikant agentūros, gavusios asmens prašymą įdarbinti, tarpusavyje galėtų sutikrinti, ar kitoje agentūroje, kurioje tas asmuo anksčiau dirbo, susidurta su šio asmens netinkamo elgesio ar prasto valdymo atvejais;

                  14.

                  atitinkamai ragina agentūras imtis reikalingų priemonių, kad padidintų savo įdarbinimo procedūrų objektyvumą ir skaidrumą; atsižvelgdamas į tai, mano, kad agentūros FRONTEX iniciatyva patvirtinti savo atrankos komiteto nariams skirtas įgyvendinimo taisykles ir vidaus gaires – tai svarbi praktika, kuria turėtų vadovautis ir kitos agentūros; ypač pritaria agentūros FRONTEX iniciatyvai nustatyti įdarbinimo politiką, kuri apimtų konkrečius veiksmus, pvz.:

                              —

                              termino laikymasis skiriant atrankos valdybos narius,

                              —

                              išankstinis pokalbio klausimų ir testo raštu turinio parengimas,

                              —

                              testų raštu anoniminis vertinimas,

                              —

                              pavyzdiniai atsakymai į pokalbio klausimus ir testus raštu,

                              —

                              protokolas, kuriame nurodomas dėl įdarbinimo priimtas sprendimas,

                              —

                              e. įdarbinimo priemonė siekiant palengvinti įdarbinimo ir atrankos procesą;

                        pabrėžia, kad būtina kruopščiai įgyvendinti šią politiką ir įrodyti, kad ji gali būti rezultatyvi;

         Įdarbinimo planų vykdymas

                  15.

                  atkreipia dėmesį, kad agentūrų įdarbinimo planai dažnai įvykdomi nepilnai, ir pastebi, kad trūksta nuoseklumo tarp biudžeto ir darbuotojų prognozavimo, o tai galėtų turėti įtakos suinteresuotųjų šalių nuomonei apie tai, kaip agentūros panaudoja savo darbuotojus; ragina Sąjungos institucijas toliau tirti, kaip būtų galima supaprastinti įdarbinimo procedūras; atitinkamai ragina agentūras toliau stengtis įgyvendinti ir stebėti savo įdarbinimo planavimą; ragina agentūras taip pat savo darbo programose ir metinėse veiklos ataskaitose pateikti papildomos informacijos apie savo žmogiškųjų išteklių paskirstymą ir panaudojimą bei aprašyti poveikį esamiems darbuotojams nustatant jų tikslus; ragina Komisiją įvertinti, kiek darbuotojų turi dirbti agentūrose, palyginti esamą darbuotojų skaičių ir biudžeto prognozes, nustatyti, ar prognozės viršija agentūrų reikmes ir pajėgumus, ir pateikti Parlamentui šio klausimo apžvalgą;

                  16.

                  atkreipia dėmesį į kasmetinę darbuotojų, įskaitant direktorius, rotaciją tarp agentūrų; ragina Komisiją pateikti Parlamentui ataskaitą apie visus personalo narius, kurie nuo 2008 m. perėjo dirbti iš vienos agentūros į kitą;

                  17.

                  ragina Komisiją pateikti informaciją apie tai, ar visose agentūrose nustatytos ir taikomos taisyklės, susijusios su atitinkamomis pareigūnų pareigomis ir prievolėmis, numatytomis Europos Sąjungos pareigūnų nuostatų (6) 16 straipsnyje (vadinamasis „apsispręsti skirtas laikotarpis“);

         Laikinieji darbuotojai

                  18.

                  žinodamas, kad laikinieji darbuotojai įdarbinami atsižvelgiant į etatų sąrašo apribojimus, ragina agentūras užtikrinti, kad laikiniesiems darbuotojams nebūtų skiriamos užduotys, susijusios su neskelbtina informacija; apgailestauja dėl to, kad kai kuriais atvejais agentūros įdarbino tokius darbuotojus užduotims, susijusioms su neskelbtina informacija, atlikti arba tokie darbuotojai turėjo prieigą prie neskelbtinos informacijos; norėtų pabrėžti galimų saugumo pažeidimų pavojų, susijusį su laikinųjų darbuotojų prieiga prie neskelbtinos informacijos ar su jų nežinojimu, kokios procedūros laikytis;

         Interesų konfliktai

                  19.

                  primena agentūroms, kad svarbu visapusiškai užtikrinti savo darbuotojų ir ekspertų nepriklausomumą; ypač skatina agentūras atidžiai registruoti ir vertinti su tuo susijusius patikrinimus; pabrėžia, kad agentūros reputacijai galėtų būti daroma įtaka tais atvejais, kai ja suabejojama interesų konfliktų pagrindu;

                  20.

                  ragina Komisiją pateikti Parlamentui išsamų kriterijų, kurie taikomi siekiant užtikrint, kad įdarbintas personalas būtų nepriklausomas, vertinimą, ypač kai tai susiję su galimais interesų konfliktais, ir, jeigu aptinkama trūkumų, pritaikyti atgrasomąsias sankcijas;

                  21.

                  ragina Audito Rūmus atlikti išsamią agentūrų požiūrio į situacijų valdymą, kai gali būti interesų konfliktai, analizę;

            III.   BENDRI VIDAUS KONTROLĖS SISTEMOS UŽDAVINIAI

                  22.

                  ragina agentūras toliau tobulinti savo vidaus kontrolės sistemą siekiant paremti savo direktoriaus metinį patikinimo pareiškimą; taip pat pabrėžia, jog svarbu, kad agentūros veiksmingai nustatytų rizikos valdymo funkciją, kad būtų registruojama rizika ir kuriami riziką mažinančių veiksmų planai;

         Vidaus audito ataskaitų santraukos

                  23.

                  ragina visų agentūrų direktorius pilnai įvykdyti savo įsipareigojimus ir į savo ataskaitas įtraukti biudžeto įvykdymą tvirtinančiai institucijai skirtas Vidaus audito tarnybos (VAT) ataskaitų santraukas ir nurodyti:

                              —

                              VAT atliktų vidaus auditų skaičių ir rūšį,

                              —

                              visas rekomendacijas (įskaitant tas, kurias agentūra gali atmesti) ir

                              —

                              visus veiksmus, kurių buvo imtasi įgyvendinant šias rekomendacijas;

                        atsižvelgdamas į tai, džiaugiasi FRONTEX iniciatyva skatinti suderintą struktūrą, kuria remdamosi visos agentūros pateiktų šias santraukas biudžeto įvykdymą tvirtinančiai institucijai;

                  24.

                  nepaisydamas to, pažymi, kad kai kurios agentūros savanoriškai pateikė savo VAT vidaus audito ataskaitas biudžeto įvykdymą tvirtinančiai institucijai; mano, kad tai turėtų būti įprasta praktika ir tikisi, kad visos kitos Sąjungos agentūros taip pat ja vadovausis suprasdamos, kad biudžeto įvykdymą tvirtinanti institucija užtikrins šių ataskaitų konfidencialumą;

         VAT vaidmuo

                  25.

                  mano, kad VAT kaip decentralizuotų agentūrų vidaus auditorius atlieka esminį vaidmenį; ypač pabrėžia, kad VAT pateikia nepriklausomas nuomones dėl valdymo ir kontrolės sistemų kokybės ir rekomendacijas, kaip pagerinti operacijų vykdymo sąlygas ir skatinti patikimą agentūrų finansų valdymą;

                  26.

                  atitinkamai ragina agentūrų valdančiąsias tarybas deramai atsižvelgti į VAT pateiktas rekomendacijas, kad būtų galima skubiai ištaisyti nustatytus trūkumus;

                  27.

                  palankiai vertina tai, kad, kaip nustatyta Finansinio reglamento 86 straipsnio 4 dalyje, agentūros Parlamentui persiunčia VAT išvadų santrauką; pakartoja, kad VAT rengiamos ataskaitos yra vidaus, o ne vieši dokumentai; taip pat pabrėžia, kad tai taikoma ir konkrečioms metinėms ataskaitoms apie agentūras bei kitas tarnybas; palankiai vertina bet kokias agentūrų pastangas bendradarbiauti siekiant, kad Parlamentui pateikus specialų ir pagrįstą prašymą šias ataskaitas būtų galima gauti; primygtinai ragina tarpinstitucinę darbo grupę agentūrų klausimais spręsti trūkumų teisės aktuose, susijusių su VAT ataskaitomis apie agentūras, klausimą ir pasiūlyti sprendimą;

                  28.

                  primygtinai ragina Audito Rūmus į savo rengiamas agentūrų metines ataskaitas įtraukti nuorodą į VAT atlikto audito išvadas ir įvertinti, kaip agentūros įgyvendina VAT rekomendacijas;

                  29.

                  taip pat norėtų pabrėžti svarbų VAT vaidmenį atliekant agentūrų veiklos auditą; vis dėlto apgailestauja, kad biudžeto įvykdymą tvirtinančiai institucijai apie šių auditų išvadas pranešama ne visada, nes agentūrų veiklą reglamentuojančiuose teisės aktuose esama trūkumų, kaip minėta 27 dalyje;

         Vidaus audito struktūros (VAS) vaidmuo

                  30.

                  primygtinai ragina agentūras įsteigti vidaus audito funkciją, kurią vykdant būtų teikiama parama ir patarimai agentūrų direktoriams dėl vidaus kontrolės valdymo ir atliekami rizikos vertinimai bei vidaus auditai;

                  31.

                  taip pat džiaugiasi Bendrijos žuvininkystės kontrolės agentūros ir Europos jūrų saugumo agentūros iniciatyva sukurti bendrą VAS; mano, kad šis dalijimasis paslaugomis – tai geriausia praktika, kurią turėtų perimti ir kitos agentūros;

                  32.

                  taip pat pritaria VAT veiklai pirmininkaujant agentūroms skirtam tinklui „Audinet“, kuris susitinka du ar tris kartus per metus siekiant koordinuoti VAS darbą bei keistis patirtimi audito metodikos ir geriausios patirties srityje, ir šią VAT veiklą skatina;

         Bandomasis etinės aplinkos auditas

                  33.

                  sveikina Europos profesinio mokymo plėtros centrą (CEDEFOP), kuris tapo pirmąja agentūra, 2009 m. savanoriškai atlikusia bandomąjį etinės aplinkos auditą; skatina CEDEFOP dalytis šia iniciatyva su kitomis agentūromis;

            IV.   PATIKINIMO PAREIŠKIMAS IR METINĖS VEIKLOS ATASKAITA

         Patikinimo pareiškimas

                  34.

                  ragina agentūras paskelbti savo direktorių patikinimo pareiškimus savo interneto svetainėse ir juos įtraukti į savo metinių veiklos ataskaitų priedą patvirtinant, kad metinėse veiklos ataskaitose pateikiama informacija yra teisinga ir sąžininga, išskyrus atvejus, kai kitaip nurodyta su apibrėžtomis sritimis susijusiose išlygose dėl įplaukų ir išlaidų;

                  35.

                  pabrėžia agentūrų direktorių pareigą paskelbti sąlygas savo patikinimo pareiškimuose visais atvejais, kai Audito Rūmai ar Komisijos VAT nurodė esmines problemas, t. y. kritinių audito rekomendacijų, kuriose pabrėžiami trūkumai, atveju ir kai viršijama reikšmingumo riba;

         Metinės veiklos ataskaitos

                  36.

                  ragina agentūras standartizuoti savo metinių veiklos ataskaitų struktūrą pagal Komisijos generalinių direktoratų (GD) naudojamą formatą ir, atitinkamai, įtraukiant tam tikrais finansiniais metais įgyvendintą veiklą, valdymo uždavinius, vidaus audito išvadas ir patobulinimus žmogiškųjų išteklių srityje; atsižvelgdamas į tai, sveikina Europos aplinkos agentūrą (EAA) jau parengus savo metinę veiklos ataskaitą pagal minėtąją struktūrą ir mano, kad šią geriausią patirtį turėtų perimti ir kitos agentūros;

                  37.

                  taip pat sveikina Europos ligų prevencijos ir kontrolės centrą ir dar kartą EAA savo metinėse veiklos ataskaitose panaudojus lengvai skaitomas lenteles ir grafikus, kuriuose apibendrinami pagrindiniai veiklos rezultatai; mano, kad tai labai sveikintina praktika ir kad ją taip pat turėtų perimti kitos agentūros;

                  38.

                  ragina Audito Rūmus į savo specialiąsias metines ataskaitas agentūrų klausimais įtraukti bendrą kiekvienos metinės veiklos ataskaitos įvertinimą, kaip tai jau daroma rengiant metinę ataskaitą Komisijos klausimais, kurioje Audito Rūmai nagrinėja įvairių Komisijos generalinių direktoratų metines veiklos ataskaitas;

            V.   AGENTŪRŲ VALDYMAS

         Agentūrų valdančiosios tarybos

                  39.

                  atkreipia dėmesį, kad dėl tam tikrų agentūrų valdančiųjų tarnybų dydžio ir didelės narių kaitos šis organas gali neveiksmingai priiminėti sprendimus; atitinkamai ragina tarpinstitucinę darbo grupę agentūrų klausimais išspręsti šį klausimą; taip pat siūlo svarstyti galimybę sujungti susijusiose srityse dirbančių agentūrų valdančiąsias tarybas, kad būtų sumažintos posėdžiams rengti skirtos išlaidos;

                  40.

                  taip pat ragina agentūrų direktorius imtis priemonių, kad sustiprintų savo valdančiųjų tarybų vaidmenį laiku iškeliant diskusijose strateginius klausimus (prioritetus), kad būtų priimti strateginiai sprendimai;

                  41.

                  ragina agentūrų valdančiąsias tarybas pasiekti didžiausią uždavinių ir išteklių (ir finansinių, ir žmogiškųjų) planavimo konvergenciją tobulinant jų veikla grindžiamą biudžeto sudarymą ir valdymą;

         Komisijos vaidmuo

                  42.

                  išreiškia pasitenkinimą dėl sėkmingų antrųjų Europos cheminių medžiagų agentūros (ECMA) veiklos metų, nes Komisija (Įmonių ir pramonės GD) buvo atsakinga už ECMA biudžeto valdymą 2007 m.; ypač pabrėžia, kad ECMA buvo įsteigta sklandžiai ir gana greitai visų pirma dėl veiksmingos paramos, kurią suteikė partneris generalinis direktoratas, keitimosi patirtimi su kitomis panašiomis agentūromis ir didelės paramos, kurią suteikė priimančioji šalis; atitinkamai mano, kad šią geriausią patirtį galėtų perimti Komisija atidarant naujas agentūras;

                  43.

                  pažymi, kad tarpinstitucinė darbo grupė agentūrų klausimais nustatė, jog apie 30 % agentūrų išteklių naudojama administraciniais tikslais; ragina Komisiją dėti daugiau pastangų teikiant visą reikiamą administracinę pagalbą sąlyginai mažoms ir ypač neseniai įsteigtoms agentūroms ir užtikrinti, kad visos agentūros dirbtų veiksmingai;

         Drausminės procedūros

                  44.

                  primena, kad Parlamentas savo 2006 m., 2007 m. ir 2008 m. rezoliucijose dėl biudžeto įvykdymo patvirtinimo paragino agentūras svarstyti galimybę įsteigti agentūrų drausmės komisiją; pažymi, kad vykdant šį projektą esama sunkumų, nes, visų pirma, susiduriama su problemomis ieškant darbuotojų, kurie turėtų komisijos nariui būtiną atitinkamą profesinį rangą; nepaisant to, ragina už agentūrų tinklo koordinavimą atsakingą agentūrą įsteigti tarnautojų, turinčių drausmės komisijos nariui būtiną atitinkamą profesinį rangą, tinklą;

            VI.   VEIKLOS REZULTATAI

                  45.

                  mano, kad Eurojusto iniciatyva įtraukti pagrindinius veiklos rodiklius (PVR) į savo 2010 m. planus – tai geriausia patirtis, kurią galėtų perimti kitos agentūros; be to, ragina agentūras veiksmingai susieti PVR su savo tikslais, biudžetu ir metine darbo programa; mano, kad ši praktika leis suinteresuotosioms šalims geriau įvertinti agentūrų veiklos rezultatus; ragina kitas agentūras įtraukti PVR į savo metines darbo programas;

                  46.

                  pažymi, kad veiklos rezultatai ir veiksmingumas nevertinami standartiniu būdu; ragina tarpinstitucinę darbo grupę agentūrų klausimais spręsti šį klausimą;

                  47.

                  pažymi, kad agentūrų, kurios įtraukia PVR, veikla grindžiama procedūriniais ir procesiniai veiklos aspektais, o ne faktiniais rezultatais; ragina agentūras formuluoti į rezultatus orientuotus PVR, taip pat ragina tarpinstitucinę darbo grupę agentūrų klausimais spręsti šį klausimą;

         Daugiametė darbo programa

                  48.

                  primygtinai ragina kiekvieną agentūrą sukurti daugiametę darbo programą, remiantis daugiamete Sąjungos strategija sektoriuje, už kurį ji atsakinga; pabrėžia daugiametės darbo programos svarbą sudarant agentūrai sąlygas geriau organizuoti savo veiklą, pateikti pagrįstą savo veiklos rizikos vertinimą, veiksmingai organizuoti savo strategijos įgyvendinimą ir siekti tikslų;

         Metinė darbo programa

                  49.

                  primygtinai ragina agentūras stiprinti jų biudžeto ir metinių darbo programų ryšį; pripažįsta, kad Audito Rūmai dažnai praneša, jog biudžeto sudarymo procedūros nebuvo pakankamai griežtos, todėl buvo atlikta daug biudžetinių perskirstymų, kurie turėjo įtakos daugeliui biudžeto eilučių;

                  50.

                  palankiai vertina tai, kad CEDEFOP ir ECMA planuoja pateikti Gantto lenteles su duomenimis apie visas pagrindines veiklos sritis; primena agentūroms, kad naudojant šias lenteles galima greitai nustatyti laiką, kurį kiekvienas darbuotojas skiria konkrečiam projektui, ir skatinti vadovautis į rezultatus orientuotu principu;

         Atsiliepimų rinkimo procedūros

                  51.

                  ragina agentūras skirti daugiau dėmesio savo klientams ir stiprinti atsiliepimų rinkimo procedūras ir, savo ruožtu, visapusiškai pasinaudoti jų vertinimo rezultatais; ypač džiaugiasi, kad ECMA 2009 m. atliko suinteresuotųjų šalių apklausą ir padidino paramą pramonės įmonėms (pvz., konsultacijų telefonu pagrindiniams registruotojams pasiūla, seminarai, tinklo susitikimai ir viešosios konsultacijos);

                  52.

                  džiaugiasi Europos gyvenimo ir darbo sąlygų gerinimo fondo iniciatyva atlikti antrąjį ex post vertinimą, skirtą savo 2005–2008 m. veiklos programai; mano, kad tai vertinga praktika ir kitoms agentūroms kaip priemonė spręsti agentūros uždavinius;

                  53.

                  be to, mano, jog nepaprastai svarbu, kad agentūros toliau plėtotų savo veiklos rezultatų stebėsenos sistemą siekdamos užtikrinti, kad būtų stebimi jų veiklos rezultatai, ir ragina agentūras ja remtis rengiant savo metinius veiklos planus;

                  54.

                  taip pat ragina agentūras nuosekliai informuoti apie PVR;

         Prie Audito Rūmų ataskaitos pridedama lentelė

                  55.

                  sveikina Europos narkotikų ir narkomanijos stebėsenos centrą, Europos Sąjungos įstaigų vertimo centrą ir Europos maisto saugos tarnybą, kad jos lentelėje, pridėtoje prie Audito Rūmų 2009 m. specialiųjų metinių ataskaitų, pateikė operacijų, atliktų 2008 m. ir 2009 m., palyginimą siekiant biudžeto įvykdymą tvirtinančiai institucijai suteikti galimybę geriau įvertinti jų veiklą skirtingais metais;

            VII.   PASVARSTYMAI APIE AGENTŪRAS. BENDRAS POŽIŪRIS

                  56.

                  džiaugiasi tarpinstitucinės darbo grupės agentūrų klausimais, kurios tikslas – įvertinti decentralizuotų agentūrų vaidmenį ir vietą Sąjungos institucinėje sistemoje, šių agentūrų kūrimo, struktūros ir veiklos, taip pat jų finansavimo, biudžeto sudarymo, priežiūros ir valdymo klausimus, atliekamu darbu; prašo šią darbo grupę parengti šiuo metu veikiančių agentūrų veiksmingumo analizę ir surengti bendro pobūdžio konsultacijas šiuo klausimu, taip pat parengti visapusiško veiksmingumo atsižvelgiant į agentūrų tipą ir skaičių gerinimo planus;

                  57.

                  primena, kad remiantis 2009 m. kovo mėn. paskelbtu bendruoju tarpinstitucinės darbo grupės agentūrų klausimais pareiškimu inicijuotas dialogas reguliavimo agentūrų klausimais siekiant įvertinti esamą padėtį, ypač šių agentūrų darbo nuoseklumą, veiksmingumą, atskaitomybę ir skaidrumą, ir kad darbo grupė ketina spręsti keletą esminių klausimų, kuriuos iškėlė dalyvaujančiosios institucijos, įskaitant dėl agentūrų vaidmens ir vietos ES institucinėje sistemoje, dėl šių agentūrų kūrimo, struktūros ir veiklos, taip pat dėl jų finansavimo, biudžeto sudarymo, priežiūros ir valdymo;

                  58.

                  pažymi, jog Parlamentas savo 2010 m. gegužės 5 d. rezoliucijoje dėl biudžeto įvykdymo patvirtinimo atkreipė dėmesį į tai, kad tarpinstitucinė darbo grupė turėtų „apsvarstyti kai kurių agentūrų glaudesnio bendradarbiavimo ar net sujungimo galimybes“ ir kad „nedidelės agentūros… susiduria su rimtomis riboto veiksmingumo problemomis“;

                  59.

                  ragina nebekurti jokių agentūrų – bent kol bus tinkamai išspręsti klausimai, iškelti bendrajame tarpinstitucinės darbo grupės agentūrų klausimais pareiškime ir 2010 m. gegužės 5 d. rezoliucijoje dėl biudžeto įvykdymo patvirtinimo;

                  60.

                  yra įsitikinęs, kad išsprendus šiuos klausimus, sprendimai kurti daugiau agentūrų turėtų būti priimami itin apdairiai, taip pat turėtų būti užtikrinta, kad šios agentūros iš tikrųjų reikalingos ir kad įgyvendindamos patvirtintus politikos tikslus jos siektų geriausio kainos ir kokybės santykio;

                  61.

                  dar kartą pabrėžia, jog svarbu svarstyti kai kurių agentūrų sujungimo galimybę, kad jos galėtų pasidalyti pridėtines ir kitas išlaidas;

                  62.

                  ragina tarpinstitucinę darbo grupę agentūrų klausimais svarstyti galimybę telkti kai kurias mažesnes agentūras, kurias gali būti netinkama tiesiog sujungti, viename mieste ir netgi tame pačiame pastate, kad jos galėtų naudotis bendrais centriniais ištekliais ir kad būtų sumažinta pridėtinių ir kitų išlaidų našta;

                  63.

                  džiaugiasi Audito Rūmų ketinimu 2011 m. rudenį paskelbti specialiąją Sąjungos agentūrų sąnaudų gairių nustatymo ataskaitą;

                  64.

                  pažymi, kad nemažai agentūrų, susijusių su bendromis sritimis, vykdo panašią veiklą; primena, kad kelioms agentūroms vykdant tą pačią veiklą patiriama nereikalingų papildomų išlaidų;

                  65.

                  primena, kad Sąjungos biudžetas turi būti grindžiamas patikimu finansų valdymu, taigi išlaidos turi būti tikslingos, ir naudojamos veiksmingai bei taupiai, be to, turi būti sprendžiamas nereikalingų išlaidų klausimas;

                  66.

                  todėl ragina Komisiją atlikti visų Sąjungos agentūrų vertinimą siekiant nustatyti pasikartojančios veiklos atvejus ir, nustačius šiuos atvejus, analizuoti galimybę sujungti susijusias agentūras ir iki 2011 m. gruodžio 31 d. pateikti Parlamentui ataskaitą šiuo klausimu;

            VIII.   BENDROS PASTABOS DĖL PADIDĖJUSIO ĮSTEIGTŲ BENDRŲJŲ ĮMONIŲ SKAIČIAUS

                  67.

                  atkreipia dėmesį, kad pastaraisiais metais labai padidėjo įsteigtų bendrųjų įmonių skaičius; ypač atkreipia dėmesį, kad šioms įstaigoms taikomas tas pats pagrindų finansinis reglamentas kaip ir decentralizuotoms agentūroms, tačiau į jų finansines taisykles vis dar nėra įtraukta aiškios nuorodos į VAT kaip jų vidaus auditoriaus galias;

                  68.

                  nepaisant to, džiaugiasi VAT ketinimu prisiimti bendrųjų įmonių vidaus auditoriaus vaidmenį nuo 2011 finansinių metų;

                  69.

                  taip pat mano, kad, atsižvelgiant į jų biudžeto dydį ir užduočių sudėtingumą, bendrosios įmonės turėtų įsteigti audito komitetą, kuris teiktų ataskaitas tiesiogiai jų administracinei valdybai;

                  70.

                  paveda Pirmininkui perduoti šią rezoliuciją agentūroms, kurioms taikoma ši biudžeto įvykdymo patvirtinimo procedūra, Tarybai, Komisijai ir Audito Rūmams.

         (1)  OL L 252, 2010 9 25, p. 241.

         (2)  OL L 248, 2002 9 16, p. 1.

         (3)  OL L 357, 2002 12 31, p. 72.

         (4)  OL C 338, 2010 12 14.

         (5)  Priimti tekstai, P7_TA(2010)0176.

         (6)  OL L 56, 1968 3 4, p. 1.


title: 2011/755/ES: 2011 m. spalio 25 d. Europos Parlamento sprendimas dėl 2009 finansinių metų Europos Sąjungos bendrojo biudžeto įvykdymo patvirtinimo, II skirsnis – Taryba#2011 m. spalio 25 d. Europos Parlamento rezoliucija, su pastabomis, sudarančiomis neatskiriamą sprendimo dėl 2009 finansinių metų Europos Sąjungos bendrojo biudžeto įvykdymo patvirtinimo dalį, II skirsnis – Taryba

text:
26.11.2011

               LT

               Europos Sąjungos oficialusis leidinys

               L 313/11

         EUROPOS PARLAMENTO SPRENDIMAS
   2011 m. spalio 25 d.
   dėl 2009 finansinių metų Europos Sąjungos bendrojo biudžeto įvykdymo patvirtinimo, II skirsnis – Taryba
   (2011/755/ES)
   EUROPOS PARLAMENTAS,
   atsižvelgdamas į 2009 finansinių metų Europos Sąjungos bendrąjį biudžetą (1),
   atsižvelgdamas į 2009 finansinių metų Europos Sąjungos galutines metines ataskaitas (SEC(2010) 963 – C7 – 0213/2010) (2),
   atsižvelgdamas į Tarybos metinę 2009 m. atlikto vidaus audito ataskaitą biudžeto įvykdymą tvirtinančiai institucijai,
   atsižvelgdamas į Audito Rūmų 2009 finansinių metų metinę biudžeto vykdymo ataskaitą su institucijų atsakymais (3),
   atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),
   atsižvelgdamas į savo 2011 m. gegužės 10 d. sprendimą (5), kuriuo atidedamas sprendimas dėl 2009 finansinių metų biudžeto įvykdymo patvirtinimo, ir į pridedamą rezoliuciją,
   atsižvelgdamas į EB sutarties 272 straipsnio 10 dalį, 274, 275 ir 276 straipsnius ir Sutarties dėl Europos Sąjungos veikimo 314 straipsnio 10 dalį ir 317, 318 ir 319 straipsnius,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (6), ypač į jo 50, 86, 145, 146 ir 147 straipsnius,
   atsižvelgdamas į Tarybos Generalinio sekretoriaus-vyriausiojo įgaliotinio bendrajai užsienio ir saugumo politikai sprendimą Nr. 190/2003 dėl Tarybos narių įgaliotų atstovų kelionių išlaidų apmokėjimo (7),
   atsižvelgdamas į 2006 m. gegužės 17 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės ir patikimo finansų valdymo (8),
   atsižvelgdamas į Darbo tvarkos taisyklių 77 straipsnį ir VI priedą,
   atsižvelgdamas į antrąjį Biudžeto kontrolės komiteto pranešimą (A7–0328/2011),

               1.

               atsisako patvirtinti Tarybos Generaliniam sekretoriui, kad Tarybos 2009 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Tarybai, Komisijai, Europos Sąjungos Teisingumo Teismui, Audito Rūmams, Europos ombudsmenui bei Europos duomenų apsaugos priežiūros pareigūnui ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Jerzy BUZEK

            Generalinis sekretorius

         Klaus WELLE

      (1)  OL L 69, 2009 3 13.

      (2)  OL C 308, 2010 11 12, p. 1.

      (3)  OL C 303, 2010 11 9, p. 1.

      (4)  OL C 308, 2010 11 12, p. 129.

      (5)  OL L 250, 2011 9 27, p. 23.

      (6)  OL L 248, 2002 9 16, p. 1.

      (7)  2002 m. liepos 22 d. sprendimas, susijęs su Tarybos darbo tvarkos taisyklėmis (OL L 230, 2002 8 28, p. 7).

      (8)  OL C 139, 2006 6 14, p. 1.

      EUROPOS PARLAMENTO REZOLIUCIJA
      2011 m. spalio 25 d.
      su pastabomis, sudarančiomis neatskiriamą sprendimo dėl 2009 finansinių metų Europos Sąjungos bendrojo biudžeto įvykdymo patvirtinimo dalį, II skirsnis – Taryba
      EUROPOS PARLAMENTAS,
      atsižvelgdamas į 2009 finansinių metų Europos Sąjungos bendrąjį biudžetą (1),
      atsižvelgdamas į 2009 finansinių metų Europos Sąjungos galutines metines ataskaitas (SEC(2010) 963 – C7–0213/2010) (2),
      atsižvelgdamas į Tarybos metinę 2009 m. atlikto vidaus audito ataskaitą biudžeto įvykdymą tvirtinančiai institucijai,
      atsižvelgdamas į Audito Rūmų 2009 finansinių metų metinę biudžeto vykdymo ataskaitą su institucijų atsakymais (3),
      atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),
      atsižvelgdamas į savo 2011 m. gegužės 10 d. sprendimą (5), kuriuo atidedamas sprendimas dėl 2009 finansinių metų biudžeto įvykdymo patvirtinimo, ir į pridedamą rezoliuciją,
      atsižvelgdamas į EB sutarties 272 straipsnio 10 dalį, 274, 275 ir 276 straipsnius ir Sutarties dėl Europos Sąjungos veikimo (SESV) 314 straipsnio 10 dalį ir 317, 318 ir 319 straipsnius,
      atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (6), ypač į jo 50, 86, 145, 146 ir 147 straipsnius,
      atsižvelgdamas į Tarybos Generalinio sekretoriaus-vyriausiojo įgaliotinio bendrajai užsienio ir saugumo politikai sprendimą Nr. 190/2003 dėl Tarybos narių įgaliotų atstovų kelionių išlaidų apmokėjimo (7),
      atsižvelgdamas į 2006 m. gegužės 17 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės ir patikimo finansų valdymo (8),
      atsižvelgdamas į Darbo tvarkos taisyklių 77 straipsnį ir VI priedą,
      atsižvelgdamas į antrąjį Biudžeto kontrolės komiteto pranešimą (A7–0328/2011),

                  A.

                  kadangi piliečiai turi teisę žinoti, kaip leidžiamos lėšos, gautos iš jų sumokėtų mokesčių, ir kaip naudojamasi politiniams organams suteiktais įgaliojimais (9),

                  B.

                  kadangi Tarybos administracija turėtų būti demokratiškai atskaitinga Sąjungos piliečiams už Sąjungos lėšų panaudojimą,

                  C.

                  kadangi taip pat svarbu užtikrinti daugiau skaidrumo taikant Sąjungos teisės aktus ir kadangi šiuo požiūriu Europos piliečiai taip pat turi teisę būti geriau informuojami, Parlamentas džiaugiasi dėl pasiekto susitarimo su Taryba dėl atitikties lentelių,

                  D.

                  kadangi Parlamentas yra vienintelė tiesiogiai renkama Sąjungos institucija ir yra atsakingas už Europos Sąjungos bendrojo biudžeto įvykdymo patvirtinimą,

         Neišspręsti klausimai

                  1.

                  apgailestauja dėl sunkumų, patirtų vykdant 2007–2009 m. biudžeto įvykdymo patvirtinimo procedūras, ir dar kartą patvirtina savo ankstesnėse rezoliucijose dėl tų finansinių metų biudžeto įvykdymo patvirtinimo išreikštą poziciją,

                  2.

                  patvirtina, kad gavo 2011 m. vasario 28 d. Tarybos Generalinio sekretoriaus laišką, kuriame buvo daugelis su 2009 m. Tarybos biudžeto įvykdymo patvirtinimo procedūra susijusių dokumentų (2009 m. galutinės finansinės ataskaitos su sąskaitomis, finansinės veiklos ataskaita ir apibendrinta informacija apie 2009 m. vidaus auditus) ir palankiai vertina tai kaip konstruktyvią priemonę siekiant užtikrinti demokratinę atskaitomybę, susijusią su Tarybos administraciniu biudžetu;

                  3.

                  palankiai vertina tai, kad Taryba minėtus dokumentus perdavė Parlamentui ir kad Tarybai pirmininkaujančios valstybės narės atstovas dalyvavo plenariniame posėdyje vykstant diskusijoms dėl 2009 m. biudžeto įvykdymo patvirtinimo; vis dėlto primena, kad biudžeto įvykdymo patvirtinimas buvo atidėtas, nes Parlamentas negavo jokių atsakymų į daugelį neišspręstų klausimų dėl 2009 m. Tarybos biudžeto įvykdymo patvirtinimo, kurie buvo iškelti anksčiau:

                              a)

                              Tarybos administracija nepriėmė kvietimo susitikti su Parlamento komitetu, atsakingu už biudžeto įvykdymo patvirtinimo procedūrą, ir apsvarstyti klausimus, susijusius su Tarybos 2009 finansinių metų biudžeto įvykdymu, todėl Parlamentui vis dar reikia patvirtinimo, kad Tarybos Generalinis sekretorius yra pasirengęs dalyvauti komiteto, atsakingo už biudžeto įvykdymo patvirtinimo procedūrą, posėdyje ir atsakyti į komiteto narių klausimus;

                              b)

                              Parlamentas negavo iš Tarybos administracijos informacijos ir dokumentų, kurių buvo prašoma 2011 m. gegužės 10 d. Parlamento rezoliucijoje;

         Parlamento teisė patvirtinti, kad biudžetas įvykdytas

                  4.

                  atkreipia dėmesį į 2011 m. birželio 2 d. Tarybai pirmininkaujančios valstybės narės atstovo laišką Europos Parlamento Pirmininkui, kuriame teigiama, kad Taryba mano, jog 2011 m. gegužės 10 d. vykusiu balsavimu Parlamente pagal ES teisę buvo priimtas biudžeto įvykdymo patvirtinimo sprendimas dėl visų 2009 m. Sąjungos sąskaitų, įskaitant Tarybos sąskaitas, vadovaujantis SESV 319 straipsniu;

                  5.

                  pabrėžia Parlamento teisę patvirtinti, kad biudžetas įvykdytas pagal kartu taikomus SESV 316, 317 ir 319 straipsnius, kurie turėtų būti interpretuojami atsižvelgiant į jų turinį ir tikslą, t. y. vykdyti viso be išimties Europos Sąjungos biudžeto parlamentinę kontrolę ir tikrinimą ir nepriklausomai patvirtinti biudžeto įvykdymą, susijusį ne tik su Komisijos vykdytu biudžeto skirsniu, bet taip pat ir su kitų institucijų vykdytais biudžeto skirsniais, kaip nurodyta Finansinio reglamento 1 straipsnyje;

                  6.

                  mano, kad SESV 319 straipsnyje ir Finansinio reglamento 50 straipsnyje reikalaujama, kad kitos institucijos laikytųsi tokių pačių taisyklių ir sąlygų, kokių laikosi Komisija, vykdydama savo biudžetą; mano, kad todėl atsakomybė dėl kiekvieno biudžeto įvykdymo tenka kiekvienai atitinkamai institucijai, o ne vienai Komisijai;

                  7.

                  pabrėžia, kad, nepaisant galimų skirtingų savarankiško sąskaitų uždarymo teisinių interpretacijų, Parlamentas mano, jog visų tikslų ir paskirčių atvejais būtina atlikti tikrinamų metų atitinkamos institucijos finansų valdymo politinį vertinimą, tuo būdu išsaugant esamą institucinę pusiausvyrą, pagal kurią Parlamentas atsakingas už demokratinės atskaitomybės Sąjungos piliečiams užtikrinimą;

                  8.

                  mano, kad minėti teisiniai argumentai ir taikoma praktika priimti atskirus sprendimus dėl kiekvienos Sąjungos institucijos ir įstaigos biudžeto įvykdymo patvirtinimo paremia šią interpretaciją, be to, sprendimai dėl biudžeto įvykdymo patvirtinimo turi būti priimami atskirai dėl darbinių priežasčių siekiant išvengti Sąjungos veiksmų netolydumo ir sutrikimų;

                  9.

                  mano, kad tinkama Finansinio reglamento 147 straipsnio ir SESV 265 straipsnio interpretacija yra tokia: jei nesiimama reikiamų veiksmų atsižvelgiant į pastabas, pridedamas prie Parlamento sprendimo dėl biudžeto įvykdymo patvirtinimo, Parlamentas įgauna teisę pareikšti ieškinį dėl atitinkamo subjekto neveikimo;

         Skirtingas Parlamento ir Tarybos vaidmuo biudžeto įvykdymo patvirtinimo procedūros metu

                  10.

                  pažymi, kad pagal Tarybai pirmininkaujančios valstybės pareiškimą 2011 m. birželio 21 d. Biudžeto kontrolės komiteto posėdyje, susitarimo memorandumas, kurį 2011 m. kovo 2 d. patvirtino COREPER, turėtų sudaryti Parlamento ir Tarybos santykių pagrindą, atsižvelgiant į kiekvienos iš šių institucijų biudžeto įvykdymo patvirtinimą; taip pat pažymi, kad pagal šį memorandumą reikalingas visiškas Parlamento ir Tarybos abipusiškumas pateikiant dokumentus, atsakant į klausimus ir per dvišalius susitikimus, kurie turi būti rengiami kiekvienais metais ir kuriuose turi dalyvauti Tarybos ir Parlamento komiteto, atsakingo už biudžeto įvykdymo patvirtinimo procedūrą, atstovai ir abiejų institucijų Generaliniai sekretoriai;

                  11.

                  visiškai gerbia Tarybos kaip rekomendacijas teikiančios institucijos vykdant metinę biudžeto įvykdymo patvirtinimo procedūra vaidmenį, kuris numatytas SESV 319 straipsnyje; vis dėlto nesutiktų su Taryba, jei ji savo poziciją atsižvelgdama į biudžeto įvykdymo patvirtinimą laikytų identiška Parlamento pozicijai;

                  12.

                  pakartoja, kad turi būti išsaugotas Parlamento ir Tarybos vaidmenų biudžeto įvykdymo procedūros metu skirtumas ir kad Tarybos administraciją (jos Generalinį sekretoriatą) ir kitų Sąjungos institucijų administracijas, įskaitant paties Parlamento administraciją, turėtų kontroliuoti Audito Rūmai, ir taikant SESV nustatytą biudžeto įvykdymo patvirtinimo procedūrą šios administracijos turėtų būti visapusiškai atskaitingos Sąjungos piliečiams už atitinkamo biudžeto įvykdymą;

                  13.

                  pažymi, kad Audito Rūmai vykdo šių institucijų kontrolę atskirai nuo Komisijos kontrolės ir pabrėžia, kad galutinis atskaitomybės grandinės elementas turėtų būti demokratinė kontrolė Parlamentui patvirtinant biudžeto įvykdymą;

                  14.

                  primena Audito Rūmams Parlamento siūlymą atlikti išsamų Taryboje taikomų stebėsenos ir kontrolės sistemų vertinimą, kuris būtų panašus į vertinimus, atliktus Teisingumo Teisme, Europos ombudsmeno biure ir Europos duomenų apsaugos priežiūros pareigūno biure rengiant Audito Rūmų 2010 finansinių metų ataskaitą;

         Pagrindiniai Tarybos biudžeto įvykdymo patvirtinimo procedūros elementai

                  15.

                  primena, kad Tarybos išlaidos turi būti tikrinamos taip pat kaip ir kitų institucijų išlaidos, ir pagrindiniai tokio tikrinimo elementai turėtų būti:

                              a)

                              Tarybos ir už biudžeto įvykdymo patvirtinimą atsakingo Parlamento komiteto atstovų oficialus susitikimas, galbūt uždaras, siekiant, kad būtų atsakyta į komiteto narių klausimus. Susitikime turėtų dalyvauti Tarybos Generalinis sekretorius, už biudžeto įvykdymo patvirtinimo procedūrą atsakingo komiteto biuras, pranešėjas ir frakcijoms atstovaujantys nariai (koordinatoriai ir (arba) šešėliniai pranešėjai);

                              b)

                              kaip nurodyta 2010 m. birželio 16 d. rezoliucijoje (10) dėl 2008 m. Tarybos biudžeto įvykdymo patvirtinimo procedūros, biudžeto įvykdymo tvirtinimas turėtų būti pagrįstas šiais visų institucijų pateiktais rašytiniais dokumentais:

                                          —

                                          ankstesnių finansinių metų biudžeto vykdymo ataskaitomis,

                                          —

                                          finansine turto ir įsipareigojimų ataskaita,

                                          —

                                          metine biudžeto ir finansinio valdymo veiklos ataskaita,

                                          —

                                          metine vidaus auditoriaus ataskaita.

         (1)  OL L 69, 2009 3 13.

         (2)  OL C 308, 2010 11 12, p. 1.

         (3)  OL C 303, 2010 11 9, p. 1.

         (4)  OL C 308, 2010 11 12, p. 129.

         (5)  OL L 250, 2011 9 27, p. 23.

         (6)  OL L 248, 2002 9 16, p. 1.

         (7)  2002 m. liepos 22 d. sprendimas, susijęs su Tarybos darbo tvarkos taisyklėmis (OL L 230, 2002 8 28, p. 7).

         (8)  OL C 139, 2006 6 14, p. 1.

         (9)  Europos skaidrumo iniciatyva.

         (10)  OL L 252, 2010 9 25, p. 22.


title: 2013/588/ES: 2013 m. balandžio 17 d. Europos Parlamento sprendimas dėl Europos jūrų saugumo agentūros 2011 finansinių metų biudžeto įvykdymo patvirtinimo#2013 m. balandžio 17 d. Europos Parlamento rezoliucija su pastabomis, sudarančiomis neatskiriamą sprendimo dėl Europos jūrų saugumo agentūros 2011 finansinių metų biudžeto įvykdymo patvirtinimo dalį

text:
16.11.2013

               LT

               Europos Sąjungos oficialusis leidinys

               L 308/267

         EUROPOS PARLAMENTO SPRENDIMAS
   2013 m. balandžio 17 d.
   dėl Europos jūrų saugumo agentūros 2011 finansinių metų biudžeto įvykdymo patvirtinimo
   (2013/588/ES)
   EUROPOS PARLAMENTAS,

               —

               atsižvelgdamas į Europos jūrų saugumo agentūros 2011 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos jūrų saugumo agentūros 2011 finansinių metų galutinių metinių ataskaitų kartu su Agentūros atsakymais (1),

               —

               atsižvelgdamas į Tarybos 2013 m. vasario 12 d. rekomendaciją (05753/2013 – C7-0041/2013),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2002 m. birželio 27 d. Europos Parlamento ir Tarybos reglamentą (EB) Nr. 1406/2002, įsteigiantį Europos jūrų saugumo agentūrą (4), ypač į jo 19 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir VI priedą,

               —

               atsižvelgdamas į Biudžeto kontrolės komiteto pranešimą ir Transporto ir turizmo komiteto nuomonę (A7-0078/2013),

               1.

               patvirtina Europos jūrų saugumo agentūros vykdomajam direktoriui, kad Agentūros 2011 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos jūrų saugumo agentūros vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 388, 2012 12 15, p. 129.

      (2)  OL L 248, 2002 9 16, p. 1.

      (3)  OL L 298, 2012 10 26, p. 1.

      (4)  OL L 208, 2002 8 5, p. 1.

      (5)  OL L 357, 2002 12 31, p. 72.

      EUROPOS PARLAMENTO REZOLIUCIJA
      2013 m. balandžio 17 d.
      su pastabomis, sudarančiomis neatskiriamą sprendimo dėl Europos jūrų saugumo agentūros 2011 finansinių metų biudžeto įvykdymo patvirtinimo dalį
      EUROPOS PARLAMENTAS,

                  —

                  atsižvelgdamas į Europos jūrų saugumo agentūros 2011 finansinių metų galutines metines ataskaitas,

                  —

                  atsižvelgdamas į Audito Rūmų ataskaitą dėl Europos jūrų saugumo agentūros 2011 finansinių metų galutinių metinių ataskaitų kartu su Agentūros atsakymais (1),

                  —

                  atsižvelgdamas į Tarybos 2013 m. vasario 12 d. rekomendaciją (05753/2013 – C7-0041/2013),

                  —

                  atsižvelgdamas į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

                  —

                  atsižvelgdamas į 2002 m. birželio 27 d. Europos Parlamento ir Tarybos reglamentą (EB) Nr. 1406/2002, įsteigiantį Europos jūrų saugumo agentūrą (4), ypač į jo 19 straipsnį,

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,

                  —

                  atsižvelgdamas į Darbo tvarkos taisyklių 77 straipsnį ir VI priedą,

                  —

                  atsižvelgdamas į Biudžeto kontrolės komiteto pranešimą ir Transporto ir turizmo komiteto nuomonę (A7-0078/2013),

                  A.

                  kadangi Audito Rūmai pranešė, kad jiems pateiktas pagrįstas patikinimas, jog Europos jūrų saugumo agentūros (toliau – Agentūra) 2011 finansinių metų metinės ataskaitos yra patikimos ir pagal jas vykdytos finansinės operacijos yra teisėtos ir tvarkingos,

         Biudžeto ir finansų valdymas

                  1.

                  pažymi, kad Agentūros 2011 m. biudžetas sudarė 56,4 mln. EUR, palyginti su ankstesnių metų 54,4 mln. EUR biudžetu;

                  2.

                  susirūpinęs pažymi, kad Audito Rūmai nustatė, kad 0,9 mln. EUR vertės biudžetiniai įsipareigojimai neatitiko esamų teisinių įsipareigojimų ir kad Agentūra juos turėjo panaikinti ir šią sumą grąžinti Komisijai 2012 m. pradžioje; visgi pažymi, kad Agentūra per vėlai pradėjo šį procesą, todėl dėl IT sistemos apribojimų šios lėšos bus užblokuotos vieniems metams ir tik 2012 m. pabaigoje bus panaikintos ir sugrąžintos;

                  3.

                  pripažįsta, kad Agentūra ėmėsi veiksmų siekdama užtikrinti, kad likę įsipareigojimai, nesusiję su esamais teisiniais įsipareigojimais, būtų panaikinti prieš metų pabaigą, ir pavedė savo įgaliojimus suteikiantiems pareigūnams inicijuoti įsipareigojimų panaikinimo procedūrą, kai paaiškėja, kad priemonė nėra ar nebus iki galo įgyvendinta; ragina Agentūrą pranešti biudžeto įvykdymą tvirtinančiai institucijai, ar priemonės buvo pakankamos, kad būtų išvengta panašių situacijų pasikartojimo;

                  4.

                  apgailestauja, kad Audito Rūmai nustatė, kad būtina pagerinti Agentūros turto valdymą; Audito Rūmai nustatė, kad visų pirma esama nepaaiškinamų skirtumų tarp registruoto metinio ir sukaupto nusidėvėjimo ir kad, kalbant apie viduje sukurtą nematerialų turtą, apskaitos procedūros ir informacija apie sąnaudas nėra patikimos; pažymi, kad trūksta įrodymų apie nustatyto laikotarpio administracinės įrangos fizinį inventorių;

                  5.

                  pažymi, kad Agentūra nurodo, jog ėmėsi veiksmų siekdama spręsti visus su turto valdymu susijusius klausimus, ir kad visų pirma 2012 m. buvo parengtos ir įdiegtos išsamios turto valdymo taisyklės ir procedūros, patikrintas inventorinio aprašo teisingumas ir, kaip buvo numatyta, 2012 m. antrąjį pusmetį atliktas visapusiškas fizinio turto inventorinis aprašas; pažymi, kad pagaliau visapusiškai atnaujintas turto registras, kuriuo grindžiama turto kaupiamoji apskaita, t. y. Agentūros priemonė visiems turto vienetams registruoti;

                  6.

                  susirūpinęs pažymi, kad Audito Rūmai nustatė, kad Agentūra 2011 m. gruodžio mėn. pardavė du naftos surinkimo sistemų rinkinius naftos surinkimo jūroje tarnyboms siekdama gauti bent jau įrangos grynąją buhalterinę vertę atitinkančią 319 050 EUR sumą; nurodo, kad minimali kaina buvo nustatyta neteisingai ir buvo žemesnė nei grynoji buhalterinė vertė, todėl įranga buvo parduota su 93 950 EUR nuostoliu; mano, kad, atsižvelgus į tai, jog tokia kaina nustatyta per konkurso procesą, tai turėtų būti ženklas, kad reikia išnagrinėti taikomus nusidėvėjimo koeficientus;

                  7.

                  pažymi, kad Agentūra nurodo, jog ji nustatė keletą reagavimo į jūros taršą priemonių valdymo gairių ir procedūrų, pripažįsta, kad jos buvo nuosekliai sujungtos parengiant vadovą ir kad į šį vadovą įtrauktas skyrius, skirtas viešųjų pardavimų procedūroms ir išsamiai atitinkamos buhalterinės vertės atėmus amortizacinius atskaitymus nustatymo procedūrai;

         Įdarbinimas

                  8.

                  remdamasis Audito Rūmų ataskaita pažymi, jog dar galima pagerinti įdarbinimo procedūrų skaidrumą, kadangi visų pirma nebuvo iš anksto nustatyti minimalūs balai, kuriuos kandidatai turėjo gauti, kad būtų pakviesti į pokalbį, ir prieš nagrinėjant paraiškas nebuvo parengti testų raštu ir interviu klausimai ir atitinkami kandidatų vertinimo svoriniai koeficientai; pripažįsta, kad Agentūra atitinkamai atnaujino įdarbinimo procedūras;

         Interesų konfliktai

                  9.

                  ragina Agentūrą ištirti ir uždrausti galimus interesų konfliktus Agentūrai samdant sektoriaus, kurį ji prižiūri, ekspertus ir personalą;

         Vidaus auditas

                  10.

                  pažymi, kad 2011 m. Agentūros vidaus audito tarnyba (VAT) atliko „Kontrolės Europos jūrų saugumo agentūroje“ auditą ir kad po šio audito Agentūra parengė išsamų veiksmų planą, kuriame, kaip nurodo VAT, tinkamai atsižvelgiama į labai svarbius su rizika susijusius klausimus; pažymi, kad VAT taip pat patikrino, kaip įgyvendinamos likusios labai svarbios rekomendacijos, pateiktos vykdant ankstesnius auditus, ir nustatė, kad Agentūra įgyvendino visas šias rekomendacijas; pažymi, kad 2011 m. pabaigoje Agentūra įvertino baigusi įgyvendinti 26 ir 30 rekomendacijų, kurias pateikė VAT ir Agentūros vidaus auditorius (Vidaus audito skyrius);

                  11.

                  pažymi, kad kitos su sprendimu dėl biudžeto įvykdymo patvirtinimo susijusios pastabos, kurios yra horizontaliojo pobūdžio, pateikiamos 2013 m. balandžio 17 d. rezoliucijoje (6) dėl agentūrų veiklos, finansų valdymo ir kontrolės.

         (1)  OL C 388, 2012 12 15, p. 129.

         (2)  OL L 248, 2002 9 16, p. 1.

         (3)  OL L 298, 2012 10 26, p. 1.

         (4)  OL L 208, 2002 8 5, p. 1.

         (5)  OL L 357, 2002 12 31, p. 72.

         (6)  Priimti tekstai, P7_TA(2013)0134 (žr. šio Oficialiojo leidinio p. 374).